1920 թ. վերջին հիմնադրվեց մեր համալսարանը, 1936 թվականին` ՍՍՀՄ գիտությունների ակադեմիայի հայկական ֆիլիալը: Հայ մտավորականության լավագույն ներկայացուցիչները ողջունեցին սովետական կարգերը, աշխարհի տարբեր ծայրերից գալով Երևան, մեծ խանդավառությամբ լծվեցին հայրենիքի վերաշինման գործին, իսկ 1943 թ. Երևանում հիմնադրվեց Հայաստանի գիտությունների ակադեմիան: Իրականացավ հայ ժողովրդի լավագույն զավակների դարավոր երազանքը: Ակադեմիայի 30 գիտահետազոտական հիմնարկներ (որոնցում մշակվում է 98 պրոբլեմ` մոտ 500 թեմա), այժմ իսկ մասնակցում են խոշոր տեսական և կիրառական նշանակություն ունեցող հարցերի լուծմանը: Հատկապես լայն ճանաչում են ձեռք բերել աստրոֆիզիկայի, մաթեմատիկայի, մեխանիկայի, բնական և սինթետիկ նյութերի քիմիայի, բիոքիմիայի, երկրաբանության, ագրոքիմիայի և հիդրոպոնիկայի ուղղությամբ տարվող գիտական աշխատանքները: Ակադեմիան այժմ հրատարտկում է 12 ամսագիր, որոնցից մեկը` «Աստրոֆիզիկան» թարգմանաբար, համար առ համար, տպագրվում է նաև Նյու Յորքում: Յուրաքանչյուր տարի ակադեմիայի հրատարակչությունը լույս է ընծայում մինչև 200 գիրք: